钦定古今图书集成/明伦汇编/氏族典/第164卷 > 《廖用贤尚友录》 > 潘希曾
## 钦定古今图书集成/明伦汇编/氏族典/第164卷 > 《廖用贤尚友录》 > 潘希曾

按《明外史潘希曾传》：“希曾，字仲鲁，金华人。祖洪，广西
佥事。父璋，陕西副使。希曾登弘治十五年进士，改庶
吉士，授兵科给事中。正德二年，与刘子厉核湖广、贵
州军储。奉使还者例重贿刘瑾。有司为具厚赀，希曾
却之。比还，无所馈。瑾大怒，责以察奏未明，下诏狱拷
讯，廷杖，斥为民。瑾诛，起吏科右给事中，使安南，历工”
科都给事中，擢南京太仆少卿。世宗践阼，进本寺卿，
迁太常。嘉靖四年以右佥都御史巡抚南、赣，讨平惠
州贼赖贵，斩浰头贼曾蛇仔，迁工部右侍郎。七年秋，
总河侍郎盛应期以治新河无功召还，命希曾兼右
副都御史往代。筑长堤百四十馀里，以障黄河之冲。
期年工成。帝嘉之，增秩二级。召入京，历兵部左、右侍
郎。卒官。